KOMISSION LAUSUNTO, ehdotuksesta neuvoston päätökseksi talous- ja rahoituskomitean perussäännön tarkistamisesta /* COM/2012/0177 final */





KOMISSION LAUSUNTO, ehdotuksesta neuvoston päätökseksi talous- ja rahoituskomitean perussäännön tarkistamisesta Euroopan unionin toiminnasta tehdyn sopimuksen 242 artiklan mukaisesti neuvosto antaa komissiota kuultuaan komiteoita koskevat säännöt. Neuvosto pyysi 1. maaliskuuta 2012 päivätyllä kirjeellä komissiolta lausuntoa talous- ja rahoituskomitean (TRK) perussäännön tarkistamisesta. Voimassa oleva perussääntö on vahvistettu 18. kesäkuuta 2003 tehdyllä neuvoston päätöksellä (2003/476/EY). Ehdotetun tarkistuksen tavoitteena on ottaa huomioon joitakin euroalueen hallintaa koskevia päätöksiä, jotka euron käyttöön ottaneiden jäsenvaltioiden valtion- tai hallitusten päämiehet hyväksyivät 26. lokakuuta 2011. Erityisesti valtion- tai hallitusten päämiehet ilmoittivat, että – euroryhmän työryhmällä (eli euroryhmästä tehdyssä pöytäkirjassa N:o 14 olevassa 1 artiklassa tarkoitetulla, niiden jäsenvaltioiden valtiovarainministereistä, joiden rahayksikkö on euro, ja komission edustajista koostuvalla valmistelevalla elimellä) olisi päätoiminen puheenjohtaja; – euroryhmän työryhmän ja talous- ja rahoituskomitean (TRK) puheenjohtajat valittaisiin periaatteessa samaan aikaan; – nykyistä hallintorakennetta (eli neuvoston pääsihteeristö ja TRK:n sihteeristö) lujitettaisiin ja sihteeristöt tekisivät yhteistyötä koordinoidusti tarjotakseen eurohuippukokouksen puheenjohtajalle ja euroryhmän puheenjohtajalle tarvittavaa tukea TRK:n / euroryhmän työryhmän puheenjohtajan ohjauksessa. Tällä hetkellä TRK:n perussäännössä määrätään, että TRK:n puheenjohtaja olisi valittava kansallisia hallintoviranomaisia edustavien TRK:n jäsenten keskuudesta. Koska euroryhmän työryhmän päätoiminen puheenjohtaja ei enää toimi kansallisena hallintoviranomaisena vaan hänet otetaan EU:n toimielinten palvelukseen, euroryhmän työryhmän päätoimista puheenjohtajaa ei voida valita TRK:n puheenjohtajaksi. Sen vuoksi ehdotetaan, että TRK:n perussääntöä tarkistetaan tällaisen mahdollisuuden sallimiseksi. Erityisesti tehdään seuraavat muutokset: – Perussäännön 1 ja 2 artiklaa muutetaan Euroopan unionin toiminnasta tehdyn sopimuksen voimaantulon huomioon ottamiseksi. – Perussäännön 4 artiklaa muutetaan täsmentämällä, että komitea kokoontuu puheenjohtajan johdolla. – Perussäännön 6 artiklaa muutetaan siten, että euroryhmän työryhmän puheenjohtaja voidaan valita TRK:n puheenjohtajaksi. – Perussäännön 7 artiklaa muutetaan siten, että euroryhmän työryhmän puheenjohtaja voidaan valita TRK:n varapuheenjohtajaksi, jollei häntä ole jo valittu TRK:n puheenjohtajaksi. – Perussäännön 7 artiklassa määrätään niin ikään, että euroryhmän puheenjohtaja – jollei hän ole jo TRK:n puheenjohtaja – osallistuu TRK:n kokouksiin, jollei TRK toisin päätä. Komissio katsoo, että ehdotettu tarkistus on tarkoituksenmukainen. Tarkistuksella pannaan asianmukaisesti täytäntöön edellä tarkoitetut valtion- tai hallitusten päämiesten päätökset. Jaettu puheenjohtajuus tehostaisi TRK:n ja euroryhmän työryhmän yhteistyötä tiivistämällä näiden kahden komitean välisiä suhteita. Lisäksi pysyvästä asemasta olisi hyötyä myös TRK:lle itselleen, sillä sen puheenjohtaja vapautuisi kansallisen hallintoviranomaisen ominaisuudessa hoitamistaan tehtävistä. Tarkistus lujittaisi unionin talouden ohjausjärjestelmää kokonaisuudessaan. Tarkistuksella ei ole vaikutusta komission asemaan komiteassa. Ehdotettu tarkistus ei vaikuta talous- ja rahoituskomitean kokoonpanoa koskevista yksityiskohtaisista säännöistä 21. joulukuuta 1998 tehtyyn neuvoston päätökseen (98/743/EY). Komissio katsoo myös, että neuvostolle voisi olla hyödyllistä käyttää hyväksi tätä tilaisuutta ja tehdä kaksi teknistä korjausta tarkistettua perussääntöä koskevaan ehdotukseen: – perussäännön 1 artiklassa viittaus Euroopan unionin toiminnasta tehtyyn sopimukseen (EY:n perustamissopimuksen sijaan) ”Talous- ja rahoituskomitea, jäljempänä ’komitea’, suorittaa tehtävät, jotka on esitetty Euroopan unionin toiminnasta tehdyn sopimuksen 134 artiklan 2 ja 4 kohdassa.”; – perussäännön 3 artiklassa viittaus ”unioniin” (ei ”yhteisöön”) ”Komitean jäsenten ja varajäsenten on hoidettava tehtäviään unionin yleisen edun mukaisesti.” Komissio antaa siis puoltavan lausunnon ehdotuksesta päätökseksi talous- ja rahoituskomitean perussäännön tarkistamisesta.